Газета "Адыгэ макъ" - Государственное учреждение - региональное отделение Фонда социального страхования Российской Федерации по Республике Адыгея

Государственное учреждение - региональное отделение Фонда социального страхования Российской Федерации по Республике Адыгея ПИЛОТНЫЙ ПРОЕКТ "Прямые выплаты" СМИ о пилотном проекте

# Газета "Адыгэ макъ"

Социальнэ ухъумэныр нэбгырэ пэпчъ игунэс

Автор: Редакция / 07.02.2017 / КЪЭБАРЫКlЭХЭР / Нет комментарий

ИкIыгъэ тхьамафэм ыкIэм УФ-м социальнэ ухъумэнымкIэ и Фонд АР-мкIэ икъутамэ игъэIорышIакIо ипшъэрылъхэр зыгъэцакIэу Тамара Колодкорэ мы къулыкъум хэбзэ зехьанымкIэ иотдел ипащэу Мамрыкъо Людмилэрэ республикэм щыпсэухэрэм яупчIэхэм зэнкIэ шIыкIэм тетэу джэуапхэр тигъэзет иредакцие къыщаратыжьыгъэх.Сыхьатрэ ныкъорэм упчIэ 14 фэдиз цIыфхэм къатыгъ, ахэмрэ джэуапхэмрэ непэ шъуащытэгъэгъуазэ.

Урысые общественнэ организациеу «Сэкъатныгъэ зиIэхэм я Урысые обществ» зыфиIорэм республикэмкIэ икъутамэ итхьаматэу Агъыржьэнэкъо Симэ сэкъатныгъэ зиIэхэм упчIэу къыфагъэзагъэхэр къытыгъэх:

— КIэлэцIыкIухэм апае ортопедическэ цуакъэхэр ядгъэшIыхэ зыхъукIэ, мазэхэр ехьых, а уахътэм къыкIоцI сабыйхэм алъакъохэм ахэхъо, къашIыгъахэр ащыхьажьхэрэп. Сыда тшIэмэ хъущтыр? (Сэкъатныгъэ зиIэ сабыим янэ иупчI).

Цуакъэм ишIынкIэ тхылъыр къазыратырэм къыщыублагъэу, къэралыгъо контрактым къызэрэдилъытэрэмкIэ, протезнэ хъызмэтшIапIэм ар къызэришIын фаем ипIалъэр, анахьыбэмкIэ, мэфэ 45-рэ. Ар къаIышъухыжьы зыхъукIэ, зэжъугъэпшэныр шъуифитыныгъ ыкIи шъуфэмышIу зыхъукIэ, ежъугъэгъэзэжьынышъ, ар зэбляжъугъэхъун шъулъэкIыщт е шъор-шъорэу цуакъэр шъущэфынышъ, ащ тефэгъэ ахъщэм къежъугъэгъэзэжьыным пае Фондым икъутамэ зыкъыфэжъугъэзэн фае.

— Республикэм ит зыгъэпсэфыпIэ—зыгъэхъужьыпIэхэм япутёвкэхэр сыдигъуа зыщыIэщтхэр ыкIи ахэр къэхъунхэм ущыгугъын плъэкIыщта?

— ФэгъэкIотэныгъэхэр зиIэхэм зыгъэпсэфыпIэ-зыгъэхъужьыпIэхэм япсауныгъэ зэращызэтырагъэуцожьыщтым пае тыщафэ, зэIухыгъэ зэнэкъокъу тшIы зыхъукIэ, сэкъатныгъэ зиIэр зыщыпсэурэр къыдыхэлъытагъэ мэхъу ыкIи Къыблэ федеральнэ, Темыр-Кавказ федеральнэ шъолъырхэр арых мы фэIо-фашIэхэр зыгъэцэкIэщтхэр къызщыхэтхыхэрэр. Адыгэ Республикэм ит санаториехэр а зэнэкъокъухэм къахэлажьэхэрэп ыкIи ащ фэдэ шIоигъоныгъэ къыраIотыкIырэп. Ащ елъытыгъэу, зигугъу къэтшIыгъэ шъолъырхэм арытхэу фэгъэкIотэныгъэ зиIэхэр зыштэхэрэр ары тыздэлажьэхэрэри.

— Апэрэ купым хэхьэрэ сэкъатныгъэ сиI. Хыжь зыдэщыIэ чIыпIэр ары сищыкIагъэр, къысатырэ путевкэр Налщык.

Путевкэхэр аратыным пае тхылъэу къафыратхыкIыхэрэм (070/у зыфиIохэрэм) узэу арытхагъэм, зэIухыгъэ зэнэкъокъум хэлэжьагъэхэм якIэуххэм къэралыгъо зэзэгъыныгъэ зыдашIыгъэхэм ялъытыгъэу зыгъэпсэфыпIэ-зыгъэхъужьыпIэри къыхахы.

— Я 3-рэ купым хэхьэрэ сэкъатныгъэ сиIэмэ, социальнэ ухъумэнымкIэ Фондым ны мылъкум икъэтын хэлажьа?

УФ-м социальнэ ухъумэнымкIэ и Фонд ны мылъкум итын ипшъэрылъхэм ахахьэрэп.

— ЗэтегъэуцожьынымкIэ техническэ Iэмэ—псымэхэм апае мылъкоу къэкIожьырэм къыхэхъощтба? Къырагъэгъэзэжьырэр джырэ уахътэм мэкIэ дэд.

ХэбзэгъэуцугъэмкIэ, техническэ Iэмэ-псымэм аужырэ зэзэгъыныгъэу щыIагъэмкIэ уасэу иIагъэм елъытыгъ ахъщэу къыкIэкIожьыщтри, протезнэ-ортопедическэхэри, ахэм яшIыни зэрахэтэу. Ащ елъытыгъэу, Iэмэ-псымэхэм яшIынкIэ ыкIи якъызIэкIэгъэхьанкIэ аужырэ зэзэгъыныгъэу щыIагъэхэм къагъэлъэгъогъэ уасэхэр арых къызыпкъырыкIыщтхэр ахъщэу къырагъэгъэзэжьыщтыр (компенсациер) зыфэдизыщтымкIэ.

— Я 2-рэ купым хэхьэрэ сэкъатныгъэ сиI, Тэхъутэмыкъое районым сыщэпсэу. ИкIыгъэ илъэсым ишэкIогъу маз ар къызысфагъэуцугъэр ыкIи социальнэ фэIо—фашIэхэм ачIыпIэкIэ ахъщэр къыхэсхынэу зыщытыгъэм ипIалъэ блэкIыгъахэти, ар сшIэшъугъэп. ЗыгъэпсэфыпIэ—зыгъэхъужьыпIэм къэралыгъом сигъэкIоным сыщымыгугъыми хъущтэу къысаIуагъ. Ар зафа?

Ащ узэрэщыкIэрэмкIэ тхылъ къыуатыгъэ зыхъукIэ, лъэIу тхылъ птхынышъ, электроннэ чэзыум ухэуцон фае. Узэу уиIэм елъытыгъэу ар зэшIопхышъущт ыкIи пIалъэр къызысыкIэ, уагъэкIощт. Къыуамытынэу зэраIорэр шъыпкъэп.

Джарымэкъо Аскэр: ТикIэлэцIыкIу исабыигъом къыщыублагъэу сэкъатныгъэ иI. Социальнэ ухъумэнымкIэ Фондым курэжъыитIу къытитыгъагъ, ау ахэр зыщыбгъэфедэшъущтхэр унэ кIоцIыр ары ныIэп. КIэлэцIыкIум илъэс 13 ыныбжь, къепхьакIыжьынэу щытэп. Гъэмафэм шъуикъулыкъу сыщыIагъ, щагум къырыдэпщышъунэу курэжъые къытатышъущтмэ сыкIэупчIагъэти, гъэтхапэм и 28-м мынахь пасэу ар зэшIуахынэу щымытэу къысаIуагъ.

— Сэкъатныгъэ зиIэ кIэлэцIыкIухэм атегъэпсыхьэгъэ курэжъыехэр ыпэкIэ къышъуатыгъагъэх ыкIи ахэм ягъэфедэгъу пIалъэ зикIыкIэ, нахьыжъыIохэм апае къыдагъэкIыхэрэм афэдэ къышъуатыщт (тIысыпIэм ишъомбгъуагъэ къыдыхэлъытагъэу) нэмыц фирмэу «Отто БОКК» къыдигъэкIэу.

Галина Рогова: Сянэ илъэси 104-рэ ыныбжьыгъ тыкъышъоуалIэ зэхъум ыкIи шъуикъулыкъу иIофышIэхэм лъэшэу сафэраз шъунаIэ къызэрэтетыгъэм пае, лъытэныгъэшхоу нахьыжъхэм афэшъушIырэм фэшI. Джы лъэIу къышъуфысиI — зыгъэпсэфыпIэ—зыгъэхъужьыпIэхэм фэгъэкIотэныгъэ зиIэхэр зэрэжъугъакIохэрэр дэгъу дэд, ау зыгорэ хэшъушIыхьан шъулъэкIыщтба тиреспубликэ итэу «Лэгъо—Накъэ» жъугъакIохэу ежъугъэжьэным? Лъынтфэ узхэр зиIэхэми ащ щяIазэх, сэ слъакъохэр кIохэрэп. Адыгеим ипащэхэм зафэжъугъазэмэ, тэ, Чернобыль щыIагъэхэм, сэкъатныгъэ зиIэхэм апае, тIэкIу нэмыIэми, путевкэхэр къытатыхэзэ ашIынба?..

— Зигугъу къэпшIыгъэ зыгъэпсэфыпIэ-зыгъэхъужьыпIэм ипащэхэм зафэдгъэзэн фэгъэкIотэныгъэ зиIэхэм апае хэбзэгъэуцугъэу щыIэхэм ялъытыгъэ уасэхэмкIэ путевки 10 нэмыIэми къытатынэу. Тыщыгугъын «хьаIу» къытамыIоным.

— Афганистан щыфэхыгъэ кIалэм янэ шъуикъулыкъу ылъэныкъокIэ IэпыIэгъу щыгугъын ылъэкIыщта?

— Гукъау нахь мышIэми, УФ-м социальнэ ухъумэнымкIэ и Фонд дзэ къулыкъушIэхэу фэхыгъэхэм янэхэм япхыгъэ Iофыгъохэм афэгъэзагъэп.

— «4 ФСС» зыфиIорэ отчетыр лъэныкъуабэкIэ фэIо—фаIшIэхэр зыгъэцэкIэрэ ГупчэмкIэ (МФЦ) къэттынхэ тлъэкIыщтха?

— Ары, непэрэ мафэмкIэ Фондым икъутамэ ыгъэцэкIэрэ къэралыгъо фэIо-фашIэхэу Зэзэгъыныгъэм къыдыхэлъытагъэхэр зэкIэ а гупчэм зэшIуехых.

Элеонора Халатова: — ЗэIукIэхэм ащыщ горэм курэжъыехэм яапэрэ щэрэхъхэр хьашъом хэшIыкIыгъэхэмэ зэрэнахьышIум иIофыгъо къыщытIэтыгъагъ. Аужырэ уахътэм ахэр бжъэм хашIыкIы хъугъэх. Ар сэкъатныгъэ зиIэхэмкIэ Iэрыфэгъоп пэрыохъу анахь цIыкIухэми азэпырыкIынхэмкIэ. ТшIэнэу тыфэягъ мы IофыгъомкIэ зэхъокIыныгъэ горэ щыIэмэ.

Курэжъыехэу (унэ кIоцIхэм, урамхэм ащагъэфедэхэу) УФ-м и Правительствэ иунашъокIэ фирмэу «Отто БОКК» къыдигъэкIыхэу Фондым аритыхэрэм яапэрэ щэрэхъхэр жьы зэрытхэм афэдэх е хьашъо атегъэчъыхьагъ. Бжъэм хэшIыкIыгъэхэр зыкIэтхэр нахь чанэу зекIонхэм пае агъэфедэхэрэр арых. ХэушъхьафыкIыгъэу къэбарым нахь шъущагъэгъозэщт Фондым социальнэ программэхэмкIэ иотдел иIофышIэхэм мыщ фэдэ номерымкIэ шъутеомэ: 52-70-24-рэ.

Шыхьмырзэ Саид: Сисабый илъэсрэ мэзищырэ ыныбжь, ащ ипIун тегъэпсыхьэгъэ отпускым сыщысэу сыкъэсымэджагъ. IэзапIэм сызэрэсымаджэмкIэ тхылъыр къыщысатыгъ, ау Iоф зыщысшIэрэм ащ ыпкIэ къысимытыщтэу еIо. Ар тэрэза?

— Сабыим илъэси 3 ыныбжь мэхъуфэкIэ ущысынэу отпуск пштагъэмэ, зэкIэ зэлъытыгъэр Iоф умышIэхэнэу укъыIукIыгъэмэ, е сыхьат заулэрэ Iоф ошIэмэ, е унэм Iофыр щыогъэцакIэмэ ары. Iоф умышIахэрэмэ, узэрэсымаджэмкIэ тхылъыр къыуатынэу щытэп, ащ ыпкIи къалъытэрэп (Хэбзэгъэуцугъэу N 255-ФЗ ия 9-рэ ст. иа 1-рэ Iахь иа 1-рэ п.)

Хъут Хъызыр: Сыныбжь мыгъэ илъэс 82-рэ хъущт, ятIонэрэ купым хэхьэрэ сэкъатныгъэ сиI. 2013-рэ илъэсым къыщыублагъэу зыгъэпсэфыпIэ—зыгъэхъужьыпIэм сыщыIагъэп. Сызэрэветераным пае ыкIи сэкъатныгъэ зэрэсиIэмкIэ тапэкIэ ахъщэ къысатыщтыгъэти, джы аIуагъэр тIумэ яз къамытынэу ары. Краснодар краим тIури къыщаты. Ар сыда къызхэкIырэр?

—ЗыгъэпсэфыпIэ-зыгъэхъужьыпIэм пае путевкэр къыуатыным пае лъэIу тхылъыр Фондым къызептыгъэр 2013-рэ илъэсыр ары, ау 2014-м, ПенсиехэмкIэ фондым и Федеральнэ регистрэ къызэритырэмкIэ, социальнэ фэIо-фашIэхэу зыгъэпсэфыпIэ-зыгъэхъужьыпIэм къызэрэщыоIэзэщтхэр зыхэтхэм ачIыпIэкIэ ахъщэр къыхэпхыгъ ыкIи ар джы къыуаты. Арышъ, путевкэр къыуатыным ифитыныгъэ непэрэ мафэмкIэ уиIэжьэп.

Узэрэветераным пае ыкIи сэкъатныгъэ зэрэуиIэмкIэ пенсием афэгъэхьыгъэу ПенсиехэмкIэ фондым зыфэбгъэзэн фае, сыда пIомэ социальнэ ухъумэнымкIэ Фондым мы Iофыгъохэр зэшIуихыхэрэп.

Блэгъожъ Юр: Сыд фэдэ фэгъэкIотэныгъэха я 3-рэ купым хэхьэрэ сэкъатныгъэ зиIэхэм яIэхэр? Узэрыпсэущт анахь ахъщэ макIэм ахэр зыгорэущтэу елъытыгъэха?

Мы упчIэхэри Фондым ифэIо-фашIэхэм зэрахэмыхьэхэрэм къыхэкIэу ахэр зэшIозыхыхэрэ къулыкъухэм зафэбгъазэмэ нахьышIу.

Зинаида, бухгалтер: Мы илъэсым къыщыублагъэу шIыкIакIэкIэ пособиехэр атынхэу къэбар щыI. Ар сыд фэдэщта?

Мы илъэсым ибэдзэогъу мазэ иапэрэ мафэ къыщыублагъэу социальнэ ухъумэнымкIэ Фондым АР-м ахъщэхэм ятынкIэ проектыкIэ щыригъэжьэщт. Джырэ уахътэм ухъумэным тегъэпсыхьэгъэ мылъкоу къулыкъум къыфитIупщырэмрэ цIыфхэм ахъщэу аритыгъэмрэ зэхъокIыныгъэу афэхъурэр къытфегъакIо. Мыщ дэжьым IофшIэн язытырэр ары мылъкур афэзытIупщырэр.

Хъугъэ-шIагъэхэр къыхэкIых хъызмэтшIапIэм чIыфэхэр къытефэхэу, исчетхэм арест атыралъхьэу е ипащэхэм шъыпкъагъэ ахэмылъэу — мыщ дэжьым социальнэ тынхэр агъэгужъох е атыхэрэп. Тынхэр (пособиехэр) тэрэзэу къызэрамылъытэхэрэр е икъоу зэрафамытIупщыхэрэр джы агъэфедэрэ шIыкIэхэм ягумэкIыгъоу щытых. Джы Фондым социальнэ ахъщэ тынхэр ежь зэшIуихыщтых, IофшIэн язытыхэрэр къыхэмыхьэхэу: Iоф зышIэрэ цIыфхэм ахэр банкым щыряIэ лицевой счетым къафихьащтых е почтэкIэ къафагъэхьыщтых, яшIоигъоныгъэ елъытыгъэу. Мы зэхъокIыныгъэхэр зэхьылIагъэхэр зэрэсымэджагъэхэмкIэ тхылъым, ныгъомрэ сабыигъомрэ афэгъэхьыгъэ ахъщэ тынхэр арых. Проектыр зытегъэпсыхьагъэр Iоф зышIэрэ цIыфхэм яфитыныгъэхэм якъэухъумэн — ахъщэ тынхэр цIыфхэм игъом ыкIи икъоу аIэкIэгъэхьэгъэнхэр ары.

ЗэнкIэ зэдэгущыIэгъур зыгъэхьазырыгъэр ыкIи

зезыщагъэр

МэщлIэкъо Саид.

Сурэтым итхэр: Тамара Колодко (джабгъумкIэ), Мамрыкъо Людмил.

http://www.adygvoice.ru/wp/%d1%81%d0%be%d1%86%d0%b8%d0%b0%d0%bb%d1%8c%d0%bd%d1%8d-%d1%83%d1%85%d1%8a%d1%83%d0%bc%d1%8d%d0%bd%d1%8b%d1%80-%d0%bd%d1%8d%d0%b1%d0%b3%d1%8b%d1%80%d1%8d-%d0%bf%d1%8d%d0%bf%d1%87%d1%8a-%d0%b8%d0%b3/

- Версия для печати

Адрес:
385000, г. Майкоп, ул. Жуковского, д. 49

Телефоны | Режим работы |
Телефон приемной: 8(8772) 57-11-86 Факс: 8 (8772) 52-46-24 | Пн-Чт: 9:00-18:00 Пт: 9:00-17:00 (обед: 13:00-14:00) Выходные: Сб, Вс | Создание сайта ADT Web Solutions

© 2001-2017 Государственное учреждение - региональное отделение Фонда социального страхования Российской Федерации по Республике Адыгея